Blouberg se strand, see weer veiligDie Big Bay-omgewing noord van Bloubergstrand behoort die naweek weer veilig vir strandgangers te wees ná Vrydag se klein rioolstorting. Foto: Facebook Die Stad Kaapstad sê dit behoort vanoggend weer veilig te wees om dit noord van Bloubergstrand in die see te waag. Inwoners is gister gewaarsku teen ŉ rioolstorting in die see voor die Big Bay-lewensreddingsentrum, wat ŉ uitwerking op die plaaslike strand en omgewing tussen Blouberg- en Melkbosstrand gehad het. Die stadsraad het Vrydagmiddag gesê die voorval was weens ŉ pompstasie wat onklaar geraak het, maar dis herstel onmiddellik nadat dit aangemeld is. Die pompstasie was vroegmiddag weer in werking, terwyl amptenare die oorsaak van die probleem ondersoek het. Die aangetaste gebied is tydelik as voorsorgmaatreël gesluit. “Natuurlike verspreiding sal die water binne 12 uur veilig maak, maar watermonsters sal die naweek geneem en toetse uitgevoer word om te verseker dat alles in die haak is,” het die stadsraad in ŉ verklaring gesê.